## La Conselleria de Justícia i Administració Pública ha atés més de 24.000 consultes de persones afectades per la DANA

*** La Conselleria també ha oferit assessorament jurídic gratuït a 1.608 persones damnificades per la riuada
* Les oficines d’atenció a les víctimes de delicte han prestat ajuda psicològica i acompanyament personalitzat a 183 famílies
* S’han reforçat les plantilles en els partits judicials afectats per a atendre l’augment dels procediments i s’han dut a terme obres d’emergència per a reparar els jutjats danyats**

La Conselleria de Justícia i Administració Pública ha atés més de 24.000 consultes d’informació i tramitació d’ajudes de persones afectades per la DANA per via telefònica, de manera presencial o Internet, i ha oferit assessorament jurídic gratuït a 1.608 persones damnificades per la riuada.

A més d’estos servicis, les oficines d’atenció a les víctimes de delicte es van posar a la disposició de les famílies afectades, prestant ajuda psicològica i acompanyament personalitzat a 183 famílies, i s’han reforçat els jutjats dels partits judicials que han patit esta catàstrofe, amb la finalitat que tinguen més capacitat per a tramitar els procediments judicials derivats de les conseqüències produïdes per les inundacions.

**Atenció d’informació i assessorament jurídic**

Després de la riuada del 29 d’octubre es van posar en marxa fins al 15 de novembre 5 números d’informació per WhatsApp, un per cada comarca afectada, per a canalitzar l’allau inicial de telefonades i missatges de persones afectades. Per este mitjà es van atendre un total de 21.428 consultes gestionades per personal del servici 012.

També es va avançar la posada en marxa de la nova Oficina Virtual d’Atenció a la Ciutadania (OVAC), que permet la realització de tràmits per videoconferència. Així, el PROPVIRTUAL d’esta oficina ha atés per videoconferència un total de 113 cites per a tramitar sol·licituds d’ajudes. I es va crear l’oficina PROP-DANA Massanassa, a on s’han fet més de 2.500 atencions. Des del 21 de gener s’ha obert una nova oficina PROP-DANA a Paiporta.

A més de les consultes d’informació i tramitació d’ajudes, la Conselleria ha oferit assessorament jurídic gratuït a 1.608 persones afectades per la riuada (servici que es fa des del 12 de novembre), a través d’una xarxa composta per oficines de JUSTIPROP de municipis afectats o confrontants, i de les seus de les delegacions col·legials de l’advocacia. Per a fer-ho, s’ha comptat amb el reforç de 41 professionals de l’advocacia dels il·lustres col·legis de l’advocacia d’Alzira, Sueca i València, en coordinació amb el Consell Valencià de Col·legis de l’Advocacia.

**Atenció a les víctimes i reforç dels jutjats**

Un total de 47 funcionaris (treballadors socials, psicòlegs i lletrats de les OAVD van assistir als familiars de víctimes de la DANA. D’estos, 42 es van desplaçar a la Comandància de la Guàrdia Civil, a on es va atendre de manera personalitzada 183 famílies afectades, prestant als familiars ajuda presencial psicològica i acompanyament durant el procés d’interposició de denúncies. Altres cinc van prestar el servici de manera telemàtica com a suport logístic no presencial.

La Conselleria també ha reforçat amb 32 funcionaris més els jutjats dels partits judicials de Requena, Catarroja i Torrent, que agrupen municipis molt afectats per les inundacions del passat 29 d’octubre.

L’objectiu és que amb este reforç transversal al jutjat de guàrdia i a la resta de jutjats de cada un d’estos partits judicials tinga més capacitat per a tramitar els procediments judicials derivats de les conseqüències produïdes per la DANA. Entre estos procediments es troben els vinculats a les necessitats d’atenció extra per la suspensió d’activitat i per ser els territoris amb més víctimes. A este reforç s’ha destinat més d’un milió d’euros.

A més, s’han reorganitzat les funcions del personal propi perquè puguen dedicar-se exclusivament a la tramitació d’ajudes, amb un equip que en un primer moment va arribar als 100 funcionaris.

**Obres d’emergència**

La Conselleria de Justícia i Administració Pública ha contractat d’emergència obres per un import total de 2,75 milions d’euros per a reparar els jutjats de Catarroja, Torrent i Requena, adequar les instal·lacions de la Ciutat de la Justícia per a acollir el personal dels jutjats de Catarroja, conservar o destruir l’arxiu de les peces de convicció de Riba-roja de Túria, així com fer front al subministrament de divers material per a l’Institut de Medicina Legal i Ciències Forenses de València.

Fecha: 01/02/2025